Foto: Inquam Photos

Cristina Tunegaru, profesoară de limba română, a reacționat dur pe Facebook după ce primarul Gabriela Firea și ministrul de Interne Carmen Dan au mers miercuri la Școala Gimnazială 164 din București pentru a le vorbi elevilor de jocul „Balena albastră”. La vizită a participat și cântărețul CRBL, care a susținut un moment artistic în fața copiilor îmbrăcați cu tricouri și șepci cu inscripțiile Primăriei Capitalei.

„Mi-e rușine de colegii mei, profesorii de la Școala Gimnazială 164, că au participat cu slugărnicie la circul desfășurat de Gabriela Firea sub pretextul conștientizării pericolelor internetului. Au așteptat-o de la intrare, cuminți, au orchestrat întâmpinarea ei folosind copii mici pe care i-au îmbrăcat în haine populare. Cu flori în mâini, ca-ntr-un show comunistoid grotesc. Îmbrăcați cu tricourile și purtând șepcile primăriei, copiii școlii devin marionete care arată supușenia adulților”, a scris pe contul său de Facebook profesoara Cristina Tunegaru.



Copiii și cadrele didactice sunt folosiți ca niște punți de lansare politice pentru vedetele de la primărie, punctează Cristina Tunegaru.

„Și nimeni nu pare să se opună, să observe ridicolul unei asemenea situații care nu are în centru copiii și nevoile lor, ci pe doamna primar. Acțiunea petrecută în timpul orelor de curs - când elevii și profesorii sunt captivi în școală - nu are nicio legătură cu educația. Și nici versurile misogine, sexiste ale lui Cerebel care cântă despre „fetele care vor na-na” și „n-ai bani de femei”. Discursurile patetice nu ajută elevii. Însă copiii sunt utilizați ca material propagandistic. Într-o școală !

Să nu uităm, dragi colegi, că școala nu e troaca unor animale politice!”, se arată în postarea profesoarei Cristina Tunegaru.

Primăria Capitalei a lansat miercuri campania „Stop joc! E viaţa ta!" prin care instituţia a anunțat că îşi propune să contribuie la creşterea gradului de conştientizare în rândul copiilor şi al adolescenţilor în ceea ce priveşte pericolele la care se expun din cauza jocului „Balena albastră" sau a unor jocuri asemănătoare.